Papersnake/gushiwen huggingface dataset:
长句赠许仙屏中丞并乞书心太平草庐额，时将归潮州
丘逢甲（清代）

江波不作河安流，春风岭海建节楼。筹边赖有重臣在，朝廷南节今无忧。

自从互市启海禁，一衣带水连五洲。驱雷策电驭水火，碎裂大地分全球。

恃其吊诡肆要挟，但有盘敦无共球。纵横捭阖等战国，势将迫我为宗周。

况乃东粤本始衅，门庭伏寇森戈矛。迩来飙车欲西动，更虞瞰我从上游。

威之不畏德不感，中枢术已穷怀柔。海南万里得安堵，所恃元老能壮猷。

方今议者利变法，我法不用宁非羞？况有治人无治法，若为国计宜人求。

惟公抗古独持论，会当入告宣嘉谋。有客哀歌动天地，蹈海不死生犹偷。

南来谒公辱庭见，五羊城郭方清秋。天涯沦落苦无著，荷公还我东扬州。

卖文傥得买山价，草庐拟筑山之幽。前身太华老道士，黄庭一卷供清修。

以心太平署庐榜，乞公大笔千秋留。闻公课吏言所志，补义取我琼山丘。

治平要自儒者事，岂在西法趋从欧。太平无事傥有日，定许閒暇娱清游。

此事难期此心在，乾坤浩荡消边愁。吁嗟乎！丈夫生当为八督州、取万户侯；

不然，儒冠世方厌，径须学道寻罗浮。乞公之书为公讴，狂奴之态公勿笑，江湖此去行扁舟。

公致太平傥我见，且看东南剑气凌斗牛。
少年游 其二
晏殊（宋代）

霜华满树，兰凋蕙惨，秋艳入芙蓉。胭脂嫩脸，金黄轻蕊，犹自怨西风。

前欢往事，当歌对酒，无限到心中。更凭朱槛忆芳容。

肠断一枝红。
效诸将三首 其三
施何牧（清代）

天山八月朔风吹，两道飞符并出师。突骑全凭白马将，弯弓已毙射雕儿。

金城旧日屯充国，瀚海今朝斩郅支。蠢尔西戎稽颡后，还祈干羽格诸夷。
孟津晚景
宋庠（宋代）

二月春风引夕阴，鞏烟邙树怅登临。
醯鸡瓮外天方阔，偃鼠河登水正深。
万叠绀螺山北耸，半边红壁日西沈。
凭高薄暮人谁见，一寸如丹魏阙心。
送徐如心如婺源三十韵
方回（元代）

之子成春服，欢言驾出游。
残红三月路，叠翠万山州。
夏后乘輴泽，轩皇炼药丘。
旷平初渺莽，屈曲渐深幽。
比县干戈偃，诸村盗贼收。
室庐还旧贯，邸店竞新修。
蚕月门多鐍，秧田草尽{左耒右尤}。
画龙沽肆古，槛虎驿程修。
天目蟠根远，王干设险遒。
径纡横巨石，涧洁见游鲦。
岳势攀衡霍，星文摘斗牛。
桑麻敦本业，笋蕨胜珍羞。
谷冷长杉密，冈温早茗抽。
宣平何处在，太白此中求。
仙墅丹池火，僧庐野竹秋。
农谈通稗史，骚咏入樵讴。
楚雨三江外，吴云五岭头。
夕阳彭蠡浦，潮水浙河流。
西望番君国，东思越相州。
孰云民俗俭，政尔士风优。
舆隶知周孔，章缝盛鲁邹。
圣贤一道续，天地四书留。
阙里瞻庠序，师臣拜冕旒。
永怀朷梓故，能奠藻芹不。
灵顺王封庙，华光佛氏楼。
端能无鬼责，焉所匪神庥。
矧是儒家彦，初非贾客俦。
诗材工捃摭，意匠极雕锼。
佳句垂千古，浮荣等一沤。
吾家紫阳下，肯作寄书邮。
晚晴 其一
许景衡（宋代）

南州苦卑湿，梅熟复何如。老夫厌巾屦，稚子在泥涂。

新月出天末，微凉生雨馀。陶公入州府，此兴与谁俱。
隽老水墨
文同（宋代）

之人勃海后，所尚亦潇洒。
不承春秋学，乃好水墨画。
鹅溪吾乡里，有绢滑如砑。
君凡几多笔，为我秃数把。
九日登北山作
孙原湘（清代）

木落原野清，陇首浮云飞。高台一以眺，秋色苍然来。

孤村隐寒烟，远树带斜晖。猿啼众山暝，雁度空江迟。

物澹我自得，情疏理无违。美人在空谷，瑟瑟秋萝衣。
和资政侍郎湖亭杂咏绝句十首·莲塘
梅尧臣（宋代）

不畏塘雨急，钿叶自相遮。
纹禽忽飞去，冲落波上霞。
潇湘夜雨（濡须对雪）
周紫芝（宋代）

楼上寒深，江边雪满，楚台烟霭空濛。一天飞絮，零乱点孤篷。似我华颠雪领，浑无定、漂泊孤踪。空凄黯，江天又晚，风袖倚蒙茸。

吾庐，犹记得，波横素练，玉做寒峰。更短坡烟竹，声碎玲珑。拟问山阴旧路，家何在、水远山重。渔蓑冷，扁舟梦断，灯暗小窗中。
题吴实齐北山别业
黄庚（元代）

北山佳景胜南山，乘兴登临眼界宽。
樵斧伐云春谷暗，渔榔敲月夜溪寒。
一区池占林泉胜，四面天开图画看。
竹屋数间尘不到，主人日日凭阑干。
偈十三首 其五
释慧空（宋代）

雪峰山中解夏，三门开放两边。去底观音势至，来底文殊普贤。
穷冬积阴
曾丰（宋代）

将雨未成雨，久霜无复霜。
青天方变色，白日且韬光。
乘势群阴逞，归根万物亡。
犹余南过雁，岁晚客他乡。
碧瑶洞天
杨万里（宋代）

青松万树竹千竿，苍翠中间别一天。
从此洞天三十七，初头且数碧瑶仙。
十村绝句
舒岳祥（宋代）

翰林子墨青毡稿，毛颖陶泓白发交。
寄语诸郎须祓涤，一床书卷共衡茅。
庠窃观学士九丈题此君轩诗谨次元韵因以求教
王庠（宋代）

竹君久要已忘年，临风相语叶响泉。休学我图中似璧，莫师我直劲如弦。

劝人达节通天命，舒卷若绳明若镜。尺无枉己空宿昼，圣岂有心犹击磬。

岁寒来伴老柴门，我岂好静为躁君。惟有青青四时性，笑发千载空浮云。

平安为报春依旧，珍重道人怜特秀。忍饥宁可食无肉，相对忘形笋黑瘦。

更有涪翁心似月，平生相照何劳说。不为煎茶不作椽，清风万壑到处传。
十二日次韵昌甫 其一
韩淲（宋代）

苦觉今春雨易晴，蚕忙颇早麦垂成。周遭两县相望地，不但归田望岁情。
荷花借字诗
杨绘（宋代）

香艳怜渠好，无端杂芰窠。向来因藕断，特地见丝多。

实有终成的，露摇争奈何。深房莲底味，心里苦相和。
发脱
刘克庄（宋代）

发脱纷纷不待爬，天将丑怪变妍华。
论为城旦宁非怒，度作沙弥亦自佳。
稚子笑翁簪柏叶，侍人讳老匣菱花。
霜寒尤要泥丸暖，惭愧乌巾着意遮。
集句 其一
闻人祥正（宋代）

五夜漏声催晓箭，曈曈初日照楼台。九天阊阖开宫殿，玉帛朝元万国来。
送王晦叔
文同（宋代）

岂无旧德为清望，亦有强亲在要流。
班簿至今才博士，郡书犹自许诸侯。
贫甘远宦冰盈腹，老忆高堂雪满头。
不恃交期便求去，趁归春圃奉兰羞。
蓬莱
王琮（宋代）

一棹三万里，何修入窈深。
水痕涵雨意，岩影带秋阴。
虽愧无仙骨，终能长道心。
古人殊错计，空向海中寻。
读易象
周敦颐（宋代）

书房兀坐万机休，日暖风和草色幽。
谁道二千年远事，而今只在眼前头。
句 其五
米芾（宋代）

人是西方无量佛，寿如南极老人星。
书云萍录
张炜（宋代）

杰阁峥嵘据柳湾，段侯江令梦魂间。
我来不问兴亡事，傲立薰风看蒋山。
徐州怀古 其一
金德瑛（清代）

帅五诸侯共灭秦，英雄开辟古无伦。汉营气早成天子，垓下头终德故人。

落日霸都濉水壮，东风姬血草痕新。天亡战罪徒分别，项伯功封异姓亲。
偈十九首 其十八
释守卓（宋代）

落花随流水，啼鸟在深云。莫怪多违背，年高耳目昏。

岂不见七百甲子老禅翁，对人祇道东门西门南门北门。
明日欲对通夕不成寐枕上赋墨梅诗还契师宿逋 其五
许及之（宋代）

春风不逐花光老，心印自传圜契师。师能写出梦中梦，我却吟成诗外诗。
壬寅仲秋二十有五日哭东莱先生之墓 其三
徐暄（宋代）

先生墓木已成阴，霁月光风何处寻。只有遗言常烱烱，誓将白首契初心。
丙午八月日本修文馆讲席赠南菁旧同学 其二
姚鹏图（清代）

同上修文海外楼，李唐榜署到今留。千金未计求真骨，一傅犹今敌众咻。

反哺漫言乌尽孝，补天终与石为谋。书生踏遍抟抟土，日入还为日出讴。
奉和春日池台
元万顷（唐代）

日影飞花殿，风文积草池。凤楼通夜敞，虬辇望春移。
秋夜同李伯章高子明徐养浩泛湖
宗臣（明代）

高沙回白鹭，远水到青天。棹恐群星乱，杯惊孤月圆。

秋声来薜荔，夜色净婵娟。玉笛君能把，吾将弄紫烟。
寄怀
种放（宋代）

予生背时性孤僻，自信已道轻浮名。
中途失计被簪绂，目睹荣辱心潜惊。
虽从鵷鸾共班序，常恐青蝇微有声。
清风满壑石田在，终谢吾君甘退耕。
凤凰台
刘植（宋代）

昔年禅诵地，荒草夕阳台。
仪凤有谁识，游人独上来。
古桐阴覆井，丛竹笋穿苔。
千古几兴废，北风吹雁回。
闻祶阁职免机关报任之报二首
李昴英（宋代）

远民冤甚草菅芟，抗论公庭出至諴。
且喜一谇一性命，何妨三字减头衔。
机关平地藏深穽，仕宦伶人视戏衫。
五逊州符今免矣，幅巾藜仗可松杉。
题觉庵
李流谦（宋代）

疾痛呻呼痒搔抑，人言是觉岂真觉。
问君非痛非痒时，觉何所之了不识。
要知真觉无不觉，如日出海照万国。
虽然亦莫如是解，政恐双睛翳金屑。
扣庵欲觅住庵人，此人此庵何地著。
蒲团纸帐睡未足，百虫薨薨残月白。
六窗玲珑境超廓，个中自有真消息。
兔走君前君不知，俊鹘豪鹰差一发。
句 其二
赵汝绩（宋代）

秋来难得花成染，閒引牵牛上短篱。
宫词四首 其四
萧端蒙（明代）

绣帘终日祇低垂，伴女相邀看奕棋。细说羊车消息远，谩传秋后册昭仪。
集古 王公楼上会饮
李俊民（金朝）

诗酒能消一半春，紫微才调复知兵。

黄河九曲今归汉，独上高楼故国情。
丑奴儿令（促养直赴雪夜溪堂之约）
康与之（宋代）

冯夷剪碎澄溪练，飞下同云。著地无痕。柳絮梅花处处春。

山阴此夜明如昼，月满前村。莫掩溪门。恐有扁舟乘兴人。
瑞麦
陈宓（宋代）

维此瑞麦，十有三茎。
伊谁所树，中夏以生。
丰年之庆，圣治之臻。
我作此赞，播之颂声。
次韵乡人华秀才冬至日投赠二首
项安世（宋代）

异乡初见子文章，短至仍逢日吉良。
下马入门知意重，芳华赠我愧情长。
笔端风味谁能及，江上形容莫自伤。
一线阳光真白壁，九衢春梦付黄粱。
题王书史百雁图
陈杰（宋代）

黄芦落木寒飕飗，平水咎断江天来。
嗷嗷累百来未休，宛颈相乐飞相求。
其中各有稻粱谋，落旄海上霜满裘，
不肯为渠作书邮。南去云峰有尽头，
北归矰弋正多忧。冥鸿高哉犹无俦，
祁连将军生暮愁。
风流子（行乐）
谢懋（宋代）

少年多行乐，方豪健、何处不嬉游。记情逐艳波，暖香斜径，醉摇鞭影，扑絮青楼。难忘是，笑歌偏婉娩，乡号得温柔。娇雨娱云，旋宽衣带，剩风残月，都在眉头。一成憔悴损，人惊怪，空自引镜堪羞。谁念短封难托，征雁虚浮。念夜寒灯火，懒寻前梦，满窗风雨，供断闲愁。情到不堪言处，却悔风流。
五十
区仕衡（宋代）

早衰方五十，短发已成翁。
客向閒居谢，诗因老病工。
残更啼络纬，细雨落梧桐。
明日晴当出，看山兴未穷。
四和 其四
项安世（宋代）

考古飗飗似见，谈王易易如闲。政尔盛之馨处，卧龙恰称兹山。
菩萨蛮 东观音洞
顾太清（清代）

斜肠乍转夕阴结。观音古洞寒泉冽。黄叶拥禅关。山僧终日闲。

石桥通曲径。树杪栖乌定。修竹暗森森。悠然净客心。
赠别姚燮诗 其一
孔继鑅（清代）

三载不见君，见君骨仍瘦。形体消岁年，岂独裳衣旧？

往岁人中聚，中情两未究。今与结绸缪，君味真醇酎。

万物日动摇，谁似太行寿？开门揖太行，苍翠自天构。

尔我复何为，憔悴尘中走？
多丽 敬亭山宴集，宿巢云楼，和散木
邹祗谟（清代）

问昭亭、故迹遗留多少。有良朋、青鞋布袜，穿云烂漫寻讨。

爱苍霞、翩然放杖，仰层峰、高挂啼鸟。碧瓦朱栏，飞楼涌殿，夜游秉烛，催觞到晓。

步荒祠、欲呼谢李，冥冥苍苔悄。凌风去、齐州九点，长空飘渺。

但绝顶翠微未上，夹路苍髯犹小。好重来、追寻奇趣，丹梯那便龙鳞老。

蹭蹬归期，安排诗律，破除万事深杯好。更回首、白龙黄鹤，仙迹天南绕。

崚嶒处，石耸遗坛，麻姑仙爪。
陈左相挽诗三首 其三
洪适（宋代）

天意尊黄发，人扶上玉墀。传呼昼接后，邂逅日斜时。

瞻仰三台坼，沦亡一鉴悲。千秋名不朽，奎画在丰碑。
醉桃源
方千里（宋代）

鸳鸯浓睡碧溪沙。荷花深处家。快风收电掣金蛇。凉波流素华。

吴国艳，楚宫娃。红潮连翠霞。坐来忽忽烛光斜。城头闻乱鸦。
酒泉子 其二
张泌（唐代）

紫陌青门，三十六宫春色。御沟辇路暗相通，杏园风。

咸阳沽酒辇钗空，笑指未央归去。插花走马落残红，月明中。
洞仙歌·带湖佳处
杨炎正（宋代）

带湖佳处，仿佛真蓬岛。曾对金樽伴芳草。见桃花流水，别是春樽，笙歌里，谁信东君曾老。功名都莫问，总是神仙，买断樽光镇长好。但如今，经国手，袖里偷闲，天不管、怎得关河事了。待貌取、精神上凌烟，却旋买扁舟，归来闻早。
题独骏图
蓝仁（明代）

圉人牵出柳风凉，十二天闲白昼长。老眼渐看兵革息，相逢期在华山阳。
口号十首呈程殿撰
陈造（宋代）

八月襄城暑始回，水仙争趁玉梅开。
当时二物知天意，共报公家福鼎来。
菩萨蛮
蔡伸（宋代）

杏花零落清明雨。卷帘双燕来还去。枕上玉芙蓉。暖香堆锦红。

翠翘金钿雀。蝉鬓慵梳掠。心事一春闲。黛眉颦远山。
酬东溪史处士
孟贯（唐代）

咫尺东溪路，年来偶访迟。泉声迷夜雨，花片落空枝。

石径逢僧出，山床见鹤移。贫斋有琴酒，曾许月圆期。
天界寺访半峰上人闻已入楚
皇甫汸（明代）

松关静闭座凝尘，童子花间笑候宾。挂却袈裟看有相，持来如意赠无因。

昭丘直指弥天路，湘水遥通慧海津。衡岳若逢飞锡后，不知留偈与何人。
送鄂渚韦尚书赴镇
李频（唐代）

夏口本吴头，重城据上游。戈船转江汉，风月宿汀洲。

执宪倾民望，衔恩赴主忧。谁知旧寮属，攀饯泪仍流。
秋日三首 其二
吕本中（宋代）

尘满文书灯暗檠，荒城相望数残更。莫言愁罢无佳处，睡正熟时闻雨声。
邻曲招饮添岁酒
庞尚鹏（明代）

江流东去不复回，青春白发长相催。郊墟浑似桃源洞，千树万树桃花开。

日月行天如转毂，江南一夜蘼芜绿。却教沉饮共忘年，床头贮酒三千斛。

一径蓬蒿寄此身，田庐鸡犬日纷纷。不识醉乡更何处，夜扪南斗披衡云。
故吴丞相充挽诗三首 其一
赵抃（宋代）

富贵三朝老，公忠百辟师。跻民复仁寿，与国系安危。

圣意加优注，荣途亦屡辞。人嗟五福内，独不享期颐。
忆王孙
汪元量（宋代）

茫茫苦海两无边。无限迷鱼戏黑渊。我掷金钩钓有缘。线儿牵。引上神州采玉莲。
丑奴儿（王清叔赠梅花见索）
姚述尧（宋代）

山城寂寞浑无绪，兀坐黄昏。多谢东君。先遣司花来报春。

清标自是蓬莱客，冰玉精神。独步前村。分付仙翁作主人。
江南野步简贺子忱蔡瞻明
曾惇（宋代）

步屧溪南探野梅，冲寒仍与故人来。
竹边嫩蕊为谁好，雪后恶云今日开。
照夜剩呼修月户，惜花须筑避风台。
中郎华发殊堪酒，更挽稽山贺监回。
钱盱眙赴上因乞诗
李彭（宋代）

君自金张侣，从予嵇阮游。祗园分客袂，星渚系归舟。

楚国烟霞晚，隋河榆柳秋。中州多汲引，行矣亦封侯。
岳飞
毕沅（清代）

飞事亲至孝，家无姬侍。吴玠素服飞，愿与交欢，饰名姝遗之。飞服：“主上宵旰，宁大将安乐时耶！”却不受。玠大叹服。或问：“天下何时太平？”飞服：“文臣不爱钱，武臣不惜死，天下太平矣！”师每休舍，课将士注坡跳壕，皆重铠以习之。卒有取民麻一缕以束刍者，立斩以徇。卒夜宿，民开门愿纳，无敢入者。军号“冻死不拆屋，饿死不掳掠”。卒有疾，亲为调药。诸将远戍，飞妻问劳其家；死事者，哭之而育其孤。有颁犒，均给军吏，秋毫无犯。善以少击众。凡有所举，尽召诸统制，谋定而后战，故所向克捷。猝遇敌不动。故敌为之语服：“撼山易，撼岳家军难。”张俊尝问用兵之术，飞服：“仁，信，智，勇，严，阙一不可。”每调军食，必蹙额服：“东南民力竭矣！”好贤礼士，雅歌投壶，恂恂如儒生。每辞官，必服：“将士效力，飞何功之有！”
读冬官卢冠岩兴国生祠碑
湛若水（明代）

岿然屹立此何为，先有民间口作碑。百世循良谁续传，青天白日照生祠。
醉眠夜闻霜风甚紧起坐达旦二首 其一
杨万里（宋代）

玉酒醺人底易醒，月低梅影恰三更。只嫌老眼清无睡，不道松声听到明。
樗老杨翁挽诗 其一
顾清（明代）

昔年同馆士，频岁泣霜风。又接樗翁讣，其如洛社空。

行身汉阴叟，避世鹿门翁。渐觉沧洲远，烟波日夜东。
江皋
戴复古（宋代）

江皋有闲客，独立对秋风。
白鸟来无数，青林望不穷。
斜阳方照晚，新月早腾空。
得句从谁语，倾心酒碗中。
长安言怀
鲍溶（唐代）

殷殷生念厚，戚戚劳者多。二时昼夜等，百岁讵几何。

日下文翰苑，侧身识经过。千虑恐一失，翔阳已蹉跎。

临觞翦众忧，静寄丝桐歌。思归绕十指，五声不相和。

暮天还巢翼，明日陨叶柯。高谢岩谷人，鹿衣带女萝。

生不去亲爱，浮名若风波。谁令不及此，亲爱隔山河。
登乐游原怀古
豆卢回（唐代）

缅惟汉宣帝，初谓皇曾孙。
虽在襁褓中，亦遭巫蛊冤。
至哉丙廷尉，感激义弥敦。
驰逐莲勺道，出入诸陵门。
一朝风云会，竟登天位尊。
握符升宝历，负扆御华轩。
赫奕文物备，葳蕤休瑞繁。
卒为中兴主，垂名于后昆。
雄图奄已谢，馀址空复存。
昔为乐游苑，今为狐兔园。
朝见牧竖集，夕闻栖鸟喧。
萧条灞亭岸，寂寞杜陵原。
幂詈野烟起，苍茫岚气昏。
二曜屡回薄，四时更凉温。
天道尚如此，人理安可论。
东津湾
李林芳（清代）

毕竟津何处，滔滔水自东。狂澜谁砥柱，失路几英雄。

世已沈沦候，人还车马中。古今同一辙，不必怨途穷。
三山卜居今三十有三年矣屋陋甚而地有余数世
陆游（宋代）

印累累，绶若若，换君朱颜君不觉。
冠如箕，剑拄颐，苍头庐儿笑君痴。
不如短褐归乡舍，上毕租庸下婚嫁。
横陂引水莳禾黍，高陆犁荒种桑柘。
比邻毕出观夜场，老稚相呼作春社。
鸡争舂米茅檐底，犬吠行人槿篱罅。
数椽幸可传子孙，此地它年名陆村。
藜羹一饱能世守，殊胜养牛并上尊。
越中狂生题旗亭
佚名（唐代）

日日草重生，悠悠傍素城。诸侯逐兔白，夏满镜湖平。
雪有作
李建勋（唐代）

霏霏奕奕满寒空，况是难逢值腊中。未白已堪张宴会，

渐繁偏好去帘栊。庭莎易集看盈地，池柳难装旋逐风。

长爱清华入诗句，预愁迟日放消融。
临江仙 拟无住 水槛过雨
邵亨贞（元代）

一滴天瓢＊溽暑，夕阳微漏残红。竹兰乘兴倚薰风。＊惊双白红，飞过藕花＊。羽扇纶巾闲到我，百年世事匆匆。若耶溪上旧相逢。晚来回首处，山色有无中。
偈颂一百四十二首 其六十五
释广闻（宋代）

达磨九年面壁，不敢正眼觑著。神光三拜而立，至竟何曾踏著。

觑著踏著，彩石渡头看，陈年断贯索。
燕雀湖
杨修（唐代）

平湖岸侧见高坟，万土衔来燕雀群。
鉴面无波天一色，此中文藻似储君。
送月上人归乡
释正觉（宋代）

西风木落山露骨，秋月在水波濯魂。
客意归卧四明麓，三世佛从禅口吞。
大千俱坏我不坏，三六相昏渠不昏。
劫空照见造化种，回首应物亡尘根。
游天台山石桥
张扩（宋代）

乱山云溟濛，修径石盘错。声闻住世果，窟宅遍岩壑。

我行适遇雨，风籁响天乐。石桥定鬼设，险滑不容脚。

临流辄生怖，政堕葱韭恶。犹欣昙华供，尚及荐杯勺。

分尝不敢馀，稽首谢发药。
答朱公绰牡丹
宋祁（宋代）

珍卉分清赏，飞邮附翠笼。
蹄金点鬓密，璋玉镂跗红。
香惜持来远，春应摘后空。
玩时仍把酒，恨不与君同。
故相赠侍中广平公挽辞三首 其一
张方平（宋代）

风采来尘外，才名入洛初。清言还正始，雅度合冲虚。

玉气千寻直，金精百鍊馀。雍容到岩庙，一世共华胥。
焚香有感
任伯雨（宋代）

扫地焚香开竹扉，轻烟郁郁閒朝晖。却思昔日延和殿，对罢曾携满袖归。
挽李尚书母太淑人
黄榦（宋代）

紫橐光先烈，青衫拾世科。
家声今益振，母训昔应多。
方听焚舟誓，俄闻喜缶歌。
定非孙与祖，一战一言和。
沁园春·丁酉岁感事
陈人杰（宋代）

谁使神州，百年陆沉，青毡未还？怅晨星残月，北州豪杰；西风斜日，东帝江山。刘表坐谈，深源轻进，机会失之弹指间。伤心事，是年年冰合，在在风寒。
说和说战都难，算未必江沱堪宴安。叹封侯心在，鳣鲸失水；平戎策就，虎豹当关。渠自无谋，事犹可做，更剔残灯抽剑看。麒麟阁，岂中兴人物，不画儒冠。
奉酬袭美病中见寄
陆龟蒙（唐代）

逢花逢月便相招，忽卧云航隔野桥。春恨与谁同酩酊，

玄言何处问逍遥。题诗石上空回笔，拾蕙汀边独倚桡。

早晚却还岩下电，共寻芳径结烟条。
偈颂一百四十一首
释师范（宋代）

一夏逡巡已过半，往往精勤成懒慢。
幸然底事十分现成，因甚懒夜打叠不办。
君不见赵州末上见南泉，何似雪峰参老观。
兔
丁谓（宋代）

三窟同蜫蛰，平冈若电驱。
爰爰依枳棘，肃肃避罝罦。
已得思烹犬，其亡尚守株。
何当华桂畔，宿月翫云衢。
人日过电
王十朋（宋代）

腊去梅已稀，阳浮柳初弄。北斗新转梢，东风渐消冻。

为人节固佳，顾我身无用。命驾访亲交，肩舆劳仆从。

门阑念久别，灯烛忻此共。兴来酒自斟，欢至攲频送。

提壶劝衔杯，播谷催除葑。农耕方迫归，行乐未能纵。

人生苦离别，俗状嗟倥偬。春风桃李花，把盏何时重。
针线贯通
释正觉（宋代）

峩峩青山著秋瘦，毛发凋减风骨旧。
白云乃子久相依，清风借力扶出岫。
人间雨足便归来，澹泞寒明同去就。
个中消息妙不传，白云无心青山寿。
偈颂一百五十首
释心月（宋代）

清净慈门刹尘数，共生如来一妙相。
以大愿力出世间，示梵王妙宣正法。
三十六旬有六日，惟有此日最吉祥。
稽首殷勤一瓣香，万岁千秋为寿考。
海门行
陈梦雷（清代）

南溟毒沫驱潜鳄，跳浪扬鬐霾漠漠。夜半星飞白羽来，腥风吹断海门钥。

海门岩邑小如罂，枕山砥澜六鳌擎。五千犀铠濯龙鳞，期门万骑簇饶钲。

谁柄长竿惊一蹶，钩沈饵冷逐波月。天堑不戒突艨艟，孤壁烟寒炊鼠骨。

太阴压营城头流，残角无声听泣鸺。将军碧血淬吴钩，饥乌日晏栖骷髅。

秋老重泉气未衄，灵旗偃偃长蛇腹。魂招不来马革枯，酸心北向啾啾哭。
宿黎惟敬借树轩同怀郭山人
梁柱臣（明代）

高情怜郭泰，山水寄行踪。杖策独归去，深杯何日逢。

月明残夜雪，风度晓霜钟。复此成相忆，迢迢云树重。
喜种隐君授正言直馆
夏竦（宋代）

鹤版招幽士，龙墀袭茜袍。
道因间上得，名向隐中高。
密地栖芸阁，清涂历谏曹。
终南明月夜，松桧自萧骚。
还乡展省道中作四声诗寄豫章寮友 其二
孔平仲（宋代）

久雨水陡长，泱漭似海广。苇底解小艇，晓起荡两桨。

早饭野筱下，鸟语静愈响。有酒我不饮，引领但子想。
七月六日二首
张耒（宋代）

月落暗虫啼不休，五更白露晓悠悠。
西风是处将摇落，可但梧桐独报秋。
曹娥庙
叶茵（宋代）

孝本当为事，时人或不然。
娥兮如此理，命也委之天。
五日抱尸出，千年作史传。
英灵犹耿耿，有慊莫登船。
拟长吉十二月乐辞
周密（宋代）

阿房守宫血，太液鸳鸯汤。新萤小扇轻，老艾生罗香。

铸月为君寿，压雪为君醉。波底吟饥龙，菖华一千岁。
赠念法华经僧
齐己（唐代）

万境心随一念平，红芙蓉折爱河清。持经功力能如是，任驾白牛安稳行。
送家叔通守光山二首
李洪（宋代）

彼美光山郡，风流楚相城。
寝丘闻汉志，潘国尚侯名。
泥轼疏荣渥，枫宸眷老成。
侧闻颁一札，持橐奉承明。
刘伶墓同吴虎臣作
欧大任（明代）

淮水西边浮弋北，人道刘伶有真宅。秋风寂寞一孤坟，牛羊踯躅鸟哑哑。

忆昔正始永嘉年，鲜卑杂种未充斥。市朝富贵钱有神，将相王侯家颇赫。

裈中之虱信可怜，鸱鸢腐鼠日相嚇。拔俗清举衿契同，竹林酣畅总词伯。

参军矫志在云霄，仰天颂酒出肝鬲。流连沉湎岂世情，丘壑彷徨见风格。

鹿车壶榼任放行，鸿毛宇宙堪一掷。瞬息人间万事非，逡巡隙里千秋迫。

颉颃嵇阮并一时，缱绻山王偶同席。灌园佐锻人更来，枕曲藉糟尔何剧。

俟河之清且拍浮，长啸青冥眼俱白。荷锸悠悠天地间，何处不堪葬魂魄。

铜驼荆棘残洛阳，金谷池台荒梓泽。典午山河满目前，幻住天涯寄松柏。

风尘惨淡匹马寒，走为伯伦奠杯炙。异代君知同志谁，江东酒保河嵩客。
梅
曹勋（宋代）

吾家舍西多此梅，白玉花缀棠棣枝。
冒寒糁糁已蕴玉，自开及谢酒屡持。
羁栖临安三换岁，向来一醉知无期。
君家此花富冰艳，举觞折赠如云披。
欣然拱眎不暇揖，坐想故隐增依依。
只今匏系未归去，俗鞅吏纲相驱驰。
就公看花仍摘实，信美我语如观颐。
只应两庵有归梦，梦到花下奚复疑。
新竹
吴惟信（宋代）

绿玉初抽粉尚深，清风便伴此君吟。虽然未见凌霜操，已是先虚应物心。
艮岳百咏 橙坞
李质（唐代）

磊磊金丸画不如，空濛香雾几千株。应怜绿橘秋江上，却被人间唤木奴。
送车宜年乡试
戴亨（清代）

年来辛苦共磋磨，咫尺高斋早暮过。贤圣心传悬日月，文章气势走江河。

扶摇鹏翮清秋健，烂缦琪花上苑多。不患明时嗟不遇，寒窗夙愿定如何。
邻饮
方回（元代）

邻壁偶过从，举杯相尔汝。
初筵供园蔬，咸韭最为美。
稍□始进果，乾栗颇便齿。
数十至无算，醒已五鼓矣。
问言案酒何，唯独螃蟹尔。
万事不称意，此乃差可喜。
过金山下作
谢薖（宋代）

扬子江中风浪生，小舟如叶任攲倾。桨摇齐指金山寺，雾暗初疑铁瓮城。

绝顶迥分双塔秀，层楼危立一僧清。他年来访结庵地，吾与此江春水盟。
阮籍醉眠酒家图
郑思肖（宋代）

少妇当垆应怪人，陶陶一觉了残更。无情不作如花想，梦见醉乡生月明。
掷裴武公诗
介胄鬼（唐代）

屡策羸骖历乱峋，丛岚映日昼如曛。长桥驾险浮天汉，

危栈通如触岫云。却念淮阴空得计，又嗟忠武不堪闻。

废兴尽系前生数，休衒英雄勇冠军。
挽赵益之
陆文圭（元代）

汝父昔吾友，汝翁昔我师。
汝时侍亲侧，楚楚玉儿雪。
稍长从吾游，学间乃大奇。
风木不待养，垣室空遗基。
成立汝有望，修短吾莫推。
四世积善心，一门无诚眉。
俯仰三十载，三工路人悲。
受气各有终，劳生嗟颖为。
墙东荷锄搜，夙受汝翁知。
老怀念畴昔，不觉衰涕垂。
欲志殿中墓，健笔惭退之。
普明寺西亭五绝句 其三
韩维（宋代）

水杨柳絮风中乱，野蔷薇花波上明。春芳零落不照眼，对此聊复开予情。
秋日寄怀高十六章之 其二
蔡珽（清代）

爱煞鹪鹩笑大鹏，浮沈小大果何凭。间中旧事都如水，梦里前身竟是僧。

堪自信时惟有懒，最长人处是无能。一枝腹满吾求已，敛翼榆枋好避矰。
西平乐慢
陈允平（宋代）

泛梗飘萍，入山登陆，迢递雾迥烟赊。漠漠蒹葭，依依杨柳，天涯烟是愁遮。叹寂寞尘埃满眼，梦逐孤云缥缈，春潮带雨，鸥迎远溆，雁别平沙。寒食梨花素约，肠断处，对景暗伤嗟。

晚钟烟寺，晨鸡月店，征褐萧疏，破帽欹斜。忆几度、微吟马上，长啸舟中，惯踏新丰巷陌，旧酒犹香，憔悴东风自岁华。重忆少年，樱桃渐熟，松粉初黄，短楫欢呼，日日江南，烟村八九人家。
题南楚才妻写容寄夫图
史谨（明代）

欲整云鬟意转慵，却调花露写芳容。慇勤寄与天涯客，休作阳台梦里逢。
杂曲歌辞。妾薄命
武平一（唐代）

有女妖且丽，裴回湘水湄。水湄兰杜芳，采之将寄谁。

瓠犀发皓齿，双蛾嚬翠眉。红脸如开莲，素肤若凝脂。

绰约多逸态，轻盈不自持。常矜绝代色，复恃倾城姿。

子夫前入侍，飞燕复当时。正悦掌中舞，宁哀团扇诗。

洛川昔云遇，高唐今尚违。幽阁禽雀噪，闲阶草露滋。

流景一何速，年华不可追。解佩安所赠，怨咽空自悲。
幽怀用梦庵张丈韵 其二
段成己（金朝）

自叹行藏久谬悠，多君雅志在林邱。一生断向閒中了，百计何林分外求。

总把行年偿酒债，更将馀日费诗筹。胶胶扰扰人閒世，一笑尊前万事休。
题卧屏十八花·酴醿
葛立方（宋代）

玉骨檀心不肯妆，牵丝引蔓过东墙。
政须把酒酬清艳，莫待幽香閟枕囊。
再次叔和兄感怀韵 其一
严永华（清代）

旌旗猎猎拂云杓，燕寝凝香逐处飘。帝识张堪多惠政，人推黄霸重当朝。

春晖可爱斑衣暖，卿月长悬剑气消。笑倚慈闱言故实，南朝女戴侍中貂。
乐敦仁用师伯浑见示句中作禅语禅不可不领话头次韵为报
晁公溯（宋代）

江边看云望青霄，谁知隔江以扇招。机缘句语无可录，要如芝岭居上饶。

镕铁作牛石作燕，鸣亦不闻飞不见。凛然独立纨绮中，大帛之冠衣大练。

果能出世去九州，绝意著书为穷愁。请来言下辨白黑，试观海头并藏头。
挽陆运使诗
项安世（宋代）

爰自微官日，能令巨力摧。
于蒭回使节，红粟抗公台。
淮右恩波阔，畿西禁网恢。
平生希麹令，今得吏民哀。
新秋杂感四首 其一
曹铭彝（清代）

陆沈世务易成嗟，克复神州再造家。枉属模棱苏味道，更无痛哭买长沙。

上方高谊酬良犬，当道殷忧式怒蛙。闻说和亲非国辱，宰臣循例罢珠厓。
同苗秀才杨山人登舟
赵鼎（宋代）

本无筹策堪人用，盍挂衣冠遂物情。官职向来滋味薄，干戈经此梦魂惊。

君犹极口谈经义，我已无心卜死生。何必吴门变名字，烟江万里叶舟轻。
法相寺老樟
瞿鸿禨（清代）

掀天古樟老气凝，屈铁作干嵌金绳。戟髯山立巨无霸，控射强弩横修肱。

太阴倒垂云雨黑，霹雳破裂双龙腾。寒芒凛凛鳞甲动，遁避不敢栖鸦鹰。

我寻山寺访神物，拄杖逼视愁攀登。从来不材赦斤斧，有用幸免诚天矜。

风霜千祀炼坚节，阅劫世远忘哀兴。佛镫隔院照遗蜕，不死能陪长耳僧。
次韵公立承事见贶佳什
李弥逊（宋代）

竹外孤亭思渺然，与君持酒傲壶天。
不须五斛称焦遂，一酌高谈骇四筵。
朝中措
陈三聘（宋代）

去年曾醉杏花坊。柳色间轻黄。重觅旧时行迹，春风满路梅香。

平沙岸草，夫差故国，知是吾乡，梦断数声柔舻，只应已过横塘。
郭璞宅
夏子重（清代）

长衙村边地气灵，茅茨非复旧门庭。东升旭日年年照，西上寒涛夜夜听。

闻喜家山千里道，参军宦迹一江汀。自缘庐墓会居此，千古模糊相宅经。
和登楼晚望
赵希逢（宋代）

远山寒暮景，无事试登楼。
泛渚鸥终日，书空雁迎秋。
朱帘高卷□，雨渡自横舟。
望极到何许，水穷天尽头。
醉歌
陆游（宋代）

往时一醉论斗石，坐人饮水不能敌。
能戈击剑未足豪，落笔纵能风雨疾。
雪中会猎南山下，清晓嶙峋玉千尺；道边狐兔何曾问，驰过西村寻虎迹。
貂裘半脱马如龙，举鞭指麾气吐虹，不须分弓守近塞，传檄可使腥膻空。
小胡逋诛六十载，狺狺猘子势已穷。
圣朝好生贷孥戮，还尔旧穴辽天东。
竹琴
弘历（清代）

庸讵中郎爨下来，应缘从事宅边材。虚心雅似大弦义，劲节全边次柱该。

鸣凤栖鸾诚不忝，秋风凉月也堪陪。漆胶布藻浑无藉，便是诗中有别裁。
病起呈灵舒紫芝寄文渊
徐照（宋代）

唐世吟诗侣，一时生在今。
不因吾疾重，谁识尔情深。
解愿衣赊酒，更医药费金。
天教残息在，安敢废清吟。
夏日同石九鼎游文塔寺浮图时缘公赍大藏至
王涛（清代）

徙倚层霄敞，危栏俯野坰。河流潆树断，峰势插天青。

人嗣黄梅法，龛藏白马经。远公容结杜，长此叩禅扃。
将去潍与吉侯外弟话别
柯蘅（清代）

将别共樽酒，长贫怜客途。屈平惟有姊，士会未归孥。

往矣依依柳，维之皎皎驹。明朝回首望，烟树隔程符。
寄仰山光味长者
齐己（唐代）

大仰禅栖处，杉松到顶阴。下来虽有路，归去每无心。

鸟道峰形直，龙湫石影深。径行谁得见，半夜老猿吟。
秋宿青龙禅阁
李洞（唐代）

前山不可望，暮色渐沉规。日转须弥北，蟾来渤海西。

风铃乱僧语，霜枿欠猿啼。阁外千家月，分明见里迷。
入道诗十九首
王庆升（宋代）

时节因缘不偶然，既由人事亦关天。
功深德厚天孚佑，玉籍标名骨自仙。
句
裴愈（宋代）

东吴山色家家月，南楚江声浦浦风。
夜归
白居易（唐代）

逐胜移朝宴，留欢放晚衙。宾寮多谢客，骑从半吴娃。

到处销春景，归时及月华。城阴一道直，烛焰两行斜。

东吹先催柳，南霜不杀花。皋桥夜沽酒，灯火是谁家。
雨打牡丹花残二首 其二
释函是（明代）

试问枝头知未知，岂堪惆怅忆当时。洛阳箫管终难尽，只是人心有盛衰。
花瓶
释宝昙（宋代）

辘轳声中井花满，亦有口腹如许清。
百花丛中度朝夕，一点不关流俗情。
马诗二十三首·其五
李贺（唐代）

大漠沙如雪，燕山月似钩。
何当金络脑，快走踏清秋。
鄂州南楼书事四首
黄庭坚（宋代）

四顾山光接水光，凭栏十里芰荷香。
清风明月无人管，并作南楼一味凉。
恭王旧邸萃锦园海棠最盛心畬王孙数约看花至今岁始得践适值歇枝春寒花迟小萼而已
陈曾寿（清代）

台蚀朱栏水渴池，曲深萝径隐秾姿。晚春风日犹凄冷，绝世芳秾费护持。

曾是忧勤疏胜事，只今追赏异清时。爇天香烬难通奏，烂漫催开傥待诗。
赠谢子杰校勘六言三首 其二
刘克庄（宋代）

唤做呆子憨子，管他火星孛星。造物小儿则剧，先生大醉未醒。
舟次吴淞江
沈与求（宋代）

棹发鲈乡晚，频经桂子秋。懒投青玉案，政敝黑貂裘。

水落喧渔市，云微辨橘洲。五湖烟浪静，谁复泛扁舟。
久在病告近方赴直偶成拙诗二首 其一
欧阳修（宋代）

经时移病久端居，玉署新秋独直庐。夜静楼台落银汉，人闲铃直少文书。

江湖未去年华晚，烟火微凉暑雨初。敢向圣朝辞宠禄，多惭禁禦养慷疏。
古六宫诗六首 其六 隋宫
邓云霄（明代）

台殿东京倚绛霄，凿河通道气逾骄。天垂帐幕秋临塞，月引笙箫夜度辽。

汴柳竟移龙舸缆，芜城空拍广陵潮。吴公台下雷塘路，点点山萤照寂寥。
惜分飞（富阳水寺秋夕望月）
毛滂（宋代）

山转沙回江声小。望尽冷烟衰草。梦断瑶台晓。楚云何处英英好。

古寺黄昏人悄悄。帘卷寒堂月到。不会思量了。素光看尽桐阴少。
徙倚
赵秉文（金朝）

徙倚秋原上，长吟动所思。草荒天马瘦，日落野鹰饥。

多病亲朋改，中年齿发衰。功名付公等，才力况明时。
霜天晓角·翠簟一池秋水
王沂孙（宋代）

翠簟一池秋水，半床露、半床月。
五方帝 其四
郊庙朝会歌辞（宋代）

惟帝乘离，司厥生殖。感所自兴，据我炎德。既度斯筵，乃馨斯稷。

对越居歆，介祉无极。
刘荆山谒贾秋壑
薛嵎（宋代）

鬓丝千缕去冲寒，酒放诗豪强自宽。
天下英雄从古少，人生遇合至今难。
婚姻债里抛吟屋，雨雪声中起客单。
造物与君强健在，归囊知有暮年欢。
雨后
缪宝娟（清代）

雨后一凭栏，四顾天清朗。深院寂无人，明月青苔上。
赐游小山并金海泛舟至广寒殿诗八首 其六 省耕亭
严嵩（明代）

桔槔声处起高亭，新构宏规出圣情。岁岁柳阴晴日里，翠华来此看春耕。
蒙亭倡和长句
张洵（宋代）

桂林山水冠衡湘，蒙亭正在漓水傍。清流洄洑眩波光，高崖古木争苍苍。

下有菱荷满横塘，面面风来面面香。

新诗一咏酒一觞，爽气浑如秋气凉。酒阑岩下踞胡床，汲泉煮茗沉烟长。

从容谈笑声琅琅，水光山色增辉芒。东山兰亭各一方，风流兼追谢与王。

回头尘事皆茫茫，为计不若行乐良。恨我到此情难忘，遥指白云思故乡。
将进酒
江源（明代）

将进酒，旨且多。劝君且停酌，挽首听我歌。古人造旨酒，供祭浑无他。

燕客取合欢，养老怡天和。百拜酒三行，宾主两可嘉。

威仪信不忒，言语无喧哗。如何沉冥徒，纵饮生过差。

将进酒，旨且有。饮兮不可过乐，焉不可久。久乐则生悲，过饮动得咎。

毋愆尔威仪，毋乱尔豆笾。执法在吾傍，御史在吾后。

酒诰禁沈湎，卫武悔饮酒。君不见昏酣阮步兵，弃蔑礼法何足称。

又不见嗜酒李谪仙，沉身采石覆可怜。劝君反复思，听我丁宁辞。

古人询刍荛，勿谓余言欺。
长门怨
费昶（南北朝）

向夕千愁起，自悔何嗟及。愁思且归床，罗襦方掩泣。

绛树摇风软，黄鸟弄声急。金屋贮娇时，不言君不入。
二月廿九日游董氏坟庵次钱成夫韵
袁华（明代）

明朝二月三十日，三分己过二分春。莫思万事且饮酒，林外提壶亦劝人。
缘识
宋太宗（宋代）

人本心田静，机关买是非。
聪明存节操，曲直自相依。
思寂知玄奥，区分有顺违。
精通含识性，理义恺然希。
宿赵gj别业
唐彦谦（唐代）

溪山兵后县，风雪旅中人。迫夜愁严鼓，冲寒托软巾。

摧藏名字在，疏率馔殽真。今代徐元直，高风自可亲。
唐合门挽诗三首
方回（元代）

除布何飘骤，偾亡足败伤。
宁歌紫芝曲，自老白云乡。
兵息潢池弄，书全屋壁藏。
铭碑端不愧，今代蔡中郎。
至成都有作二首 其二
赵抃（宋代）

西指梁岷路屈盘，犹能矍铄据征鞍。大庭临遣皇恩重，还俗传征睿诏宽。

峰耸云妆银世界，江深春动锦波澜。遨头老矣民知否，莫作风流太守看。
夏夕
华岩（清代）

雷火烧青林，海风吹欲暮。溪云不得来，雨声隔烟树。
广陵芍药盛开品目比旧又多累日与同官赏叹不
苏颂（宋代）

应是圆玄降瑞精，散为穠丽遍邗城。
重苞叠蕊三春后，腻脸丰肌百态生。
一自毫堂甄异品，至今花谱续嘉名。
都缘尤物多奇变，岂为繁华逐世情。
上众官
郑广（宋代）

郑广有诗上众官，文武看来总一般。
众官做官却做贼，郑广做贼却做官。
读魏鹤山先生渠阳集五首
方回（元代）

瀛登湘渡偶皆同，一了乾坤此两翁。
前后身吾虽未信，俱遭权孽肆奸凶。
闻颍州通判国博与知郡学士唱和颇多因以奉寄
欧阳修（宋代）

一自苏梅闭九泉，始闻东颍播新篇。
金樽留客史君醉，玉麈高谈别乘贤。
十里秋风红菡萏，一溪春水碧漪涟。
政成事简何为乐，终日吟哦杂管弦。
顾仲瑛淡香亭
殷奎（明代）

淡香亭外花无数，尽说清明似洛中。
西郭爱看千树雪，东阑生怕五更风。
何郎酒怯春罗薄，荀令香熏雾縠空。
吹遍内园天上曲，坐深清夜月朦胧。
一日复一日
敖陶孙（宋代）

一日复一日，来如赴海波。
今晨我无粮，未卜晡夕过。
辛苦幸一我，知复有明何。
平生实愚闇，虑浅忧则多。
雀鼠偷太仓，田野蜚螟蛾。
至尊尚旰食，边防望投戈。
我欲沥血诉，官府多谴呵。
进退羝触藩，屈郁鹏在罗。
壮心一不遂，六龙奄蹉跎。
所以忧世人，散发归岩阿。
长生傥可学，吾其驻义娥。
兆察道中
程洵（宋代）

偶作郊原十里行，萧萧入袂晚风清。夕阳疏树无佳处，只有残鸦自在鸣。
徽宗画梨花青禽图
虞集（宋代）

宿雨初收禁林寂，玉斧临窗看春色。蒺藜沙上煖尘飞，何处人间作寒食。
和几叟秋日南浦十绝句简子庄寄几叟 其九
朱松（宋代）

沙界豪端久自知，笔锋一戏更何疑。江南春色花千里，幻入幽人半幅诗。
端平二年端午帖子词 其六 皇帝閤
洪咨夔（宋代）

王师一举下河东，好定规摹继伐功。入眼宫槐宜夏日，转头关柳易秋风。
水泛及门用老杜江涨韵
黄杞（宋代）

雨声喧昼夜，不断汹檐流。
篱落维孤艇，溪湖失旧洲。
访君无去路，狎我有来鸥。
涛浪相欺得，冲门鼓白头。
同留守王仆射各赋春中一物，从一韵至七
刘禹锡（唐代）

莺。能语，多情。春将半，天欲明。始逢南陌，

复集东城。林疏时见影，逢密但闻声。营中缘催短笛，

楼上来定哀筝。千门万户垂杨里，百转如簧烟景晴。
白马篇
杨广（隋代）

白马金贝装，横行辽水傍。问是谁家子，宿卫羽林郎。

文犀六属谁，宝剑七星光。山虚弓响彻，地迥角声长。

宛河推勇气，陇蜀擅威强。轮台受降虏，高阙剪名王。

射熊入飞观，校猎下长杨。英名欺卫霍，智策蔑平良。

岛夷时失礼，卉服犯边疆。徵兵集蓟北，轻骑出渔阳。

进军随日晕，挑战逐星芒。阵移龙势动，营开虎翼张。

冲冠入死地，攘臂越金汤。尘飞战鼓急，风交征旆扬。

转斗平华地，追奔扫大方。本持身许国，况复武功彰。

会令千载后，流誉满旗常。
为我弹鸣琴诗
沈炯（南北朝）

为我弹鸣琴，琴鸣伤我襟。半死无人见，入灶始知音。

空为贞女引，谁达楚妃心。雍门何假说，落泪自淫淫。
虞美人（宜人生日）
李弥逊（宋代）

梨花院落溶溶雨。弱柳低金缕。画檐风露为谁明。青翼来时试画、董双成。

去年春酒为眉寿。花影浮金斗。不须更觅老人星。但愿一年一上、一千龄。
暮春游元兴岩
余国榆（清代）

褰衣穿径几层幽，得句閒吟兴转悠。拟欲问天看浴日，如何春暮不深秋。
怀伊川郊居
李德裕（唐代）

衰疾常怀土，郊园欲掩扉。虽知明目地，不及有身归。

巩树秋阴遍，伊原霁色微。此生看白首，良愿已应违。
重午日摘枇杷荐酒因成两绝句 其二
赵蕃（宋代）

蜀酒能袪虑，昌阳解引年。楚君为楚节，湘客念湘船。
入睦州分水路忆刘长卿
李嘉祐（唐代）

北阙忤明主，南方随白云。沿洄滩草色，应接海鸥群。

建德潮已尽，新安江又分。回看严子濑，朗咏谢安文。

雨过暮山碧，猿吟秋日曛。吴洲不可到，刷鬓为思君。
寒食雨中同舍约游天竺得十六绝句呈陆务观 其八
杨万里（宋代）

清远溪中小闸头，遮栏溪水不教流。山僧为我放一板，溅雪奔雷怒未休。
荣家鹤
林逋（宋代）

种莎池馆久淹留，品格堪怜绝比俦。
春静棋边窥野客，雨寒廊底梦沧州。
清形已入仙经说，冷格曾为古画偷。
数啄稻粱无事外，报言鸡雀懒回头。
送广州达珠二化士 其二
释慧空（宋代）

二龙争珠不必求，顶上之珠何足留。摩尼之珠不必识，衣里之珠何足收。

广南自有镇海珠，白月黑月分形模。无求无得珠不露，囧囧璧月生珊瑚。

而今四海呈珠者，俊快不在仰山下。若谓纵横不犯波，争奈龙王按剑何。
谒金门 遥青阁春晚
王琛（洛珍）（清代）

春正好。桃李满院开了。草色青青帘逼绕。落红童未扫。

一望云青山杳。嗔杀卷中人老。燕子双双归恁早。捲帘月挂小。
赠释秘演
苏舜钦（宋代）

高车大马阗上京，释曰演者何声名。当年余尝与之语，实亦可喜无俗情。

作诗千篇颇振绝，放意吐出吁可惊。不肯低心事镌凿，直欲淡泊趋杳冥。

落落吾儒坐满室，共论悫若木陷钉。卖药得钱辄沽酒，日费数斗同醉醒。

伤哉不栉被佛缚，不尔烜赫灶名卿。数年不见今老矣，自说厌苦居都城。

垂颐孤坐若痴虎，眼吻开合犹光精。雄心瞥起忽四顾，便拟击浪东南行。

开春余行可同载，相与旷快观沧溟。
秋日漫兴四首 其三
张宁（明代）

书剑蹉跎雨未成，登临无限故园情。黄金台迥秋天远，白玉楼园夜月明。

篱菊不禁清露重，征衣偏觉暮寒生。山园木落无多日，海宇春风岁又更。
送乐清姚令行可
楼钥（宋代）

长官清政玉无瑕，卓鲁循良不足夸。
前席有期吾党喜，挽须无路邑人嗟。
才高雁荡千峰石，惠足河阳一县花。
欲信三年浑不扰，游山今日始携家。
送同年崔先辈
许浑（唐代）

西风帆势轻，南浦遍离情。菊艳含秋水，荷花递雨声。

扣舷滩鸟没，移棹草虫鸣。更忆前年别，槐花满凤城。
钱塘江舟中看月
黄景仁（清代）

越峰青断海门青，之字江流入杳冥。月出岛烟常带湿，潮回沙气半浮腥。

眼将天水分离合，身与鱼龙判睡醒。烟外何人尚吹笛，夜深愁激子胥灵。
客窗晓坐兼怀包横山
曹复（清代）

晓窗愁独坐，寒气逼轻衫。人静花初落，烟深竹半芟。

乡心云外鸟，客梦雨中帆。知己东山卧，凭谁寄一函。
滁守平远堂
孙觌（宋代）

魏公大雅士，英英峙冰玉。平反廷尉府，共理滁阳牧。

奋髯慑狐鼠，折箠行凫鹜。高眠日照廊，坐啸风生竹。

度堂云雨上，斗柄高插屋。摆落区中缘，超摇尘外躅。

遥苍拥鬟髻，漱碧韵琴筑。虽无花解笑，自有云树宿。

王春亦已班，臣昼可屡卜。举目送归鸿，寄此千里目。
落花
徐波（明代）

花意寒欲去，登楼送所思。将分春雨恨，似与故人期。

野水断村路，孤烟生竹篱。吾徒从此逝，忍见艳阳时！
避乱
李以贞（明代）

战尘一望已糊模，野哭千家泪已枯。且废琴书习弓剑，并将踪迹杂屠沽。

神仙渔父古秦晋，流水桃花今有无。走尽关山千百里，月光依旧照人孤。
七夕
陈普（宋代）

但把凡身小品论，不须榻頞问星辰。
女郎恋别泪如雨，遑托金针度与人。
背面美人二首 其二
苏澹（明代）

钗亸乌云鬓欲蓬，回身环佩响丁东。背人不是无情思，自古红颜畏画工。
赠别刘员外长卿
耿湋（唐代）

清如寒玉直如丝，世故多虞事莫期。建德津亭人别夜，

新安江水月明时。为文易老皆知苦，谪宦无名倍足悲。

不学朱云能折槛，空羞献纳在丹墀。
山中四绝句
赵蕃（宋代）

欲访武夷毛洞竹，路穷九曲更山深。
道人知我衰无力，乞与一枝酬素心。
贞娘墓歌
米芾（宋代）

何不学仙冢累累，白杨西郭阴风悲。虎邱一叩贞娘墓，薜荔援墙委兰露。

千岁蒙茸几树花，夜飘鬼火晓啼鸦。向怜挟瑟弹清月，犹忆吹箫乘彩霞。

吴阊少年往来道，黛蛾钗燕谁能好。酒滴春云梦不消，泉声幽咽钟声老。

陌上行游缓缓归，昨日红颜今日非。东望阖闾穿葬处，玉凫将化湛卢飞。
上严州乌石滩
杨万里（宋代）

人语相闻数尺间，其如滩恶费人梦。
已从滩下过滩上，却立前船待後船。
伤乱
韩偓（唐代）

岸上花根总倒垂，水中花影几千枝。一枝一影寒山里，

野水野花清露时。故国几年犹战斗，异乡终日见旌旗。

交亲流落身羸病，谁在谁亡两不知。
哭东莱吕先生
孙应时（宋代）

文献承家大，规模与世公。
典刑身任重，权度我时中。
六合清游气，诸儒辅翼功。
生贤竟何意，霜雹陨春风。
奉和张舍人阁中直夜思闻雅琴因书事通简僚友
吕温（唐代）

迢递天上直，寂寞丘中琴。忆尔山水韵，起予仁智心。

凝情在正始，超想疏烦襟。凉生子夜后，月照禁垣深。

远风霭兰气，微露清桐阴。方袭缁衣庆，永奉南薰吟。
又和道中书事奉怀
韦骧（宋代）

同日分携去，先期掉鞅回。驰情随道远，残岁怯春催。

客舍惊新柳，山城叹落梅。佳篇慰翘望，还驭过王台。
句
宝历宫人（唐代）

宝帐香重重，一双红芙蓉。
鹧鸪天·落魄东吴二十春
赵长卿（宋代）

落魄东吴二十春。风流诗句得清新。今年却恨花星照，再见温卿与远真。分楚佩，染巫云。赤绳结得短花茵。若非京口初相识，安得毗陵作故人。
大风登城书雨
陆游（宋代）

风从北来不可当，街中横吹人马僵。
西家女儿午未妆，帐底炉红愁下床。
东家唤客宴画堂，两行玉指调丝簧。
锦绣四合如垣墙，微风不动金猊香。
我独登城望大荒，勇欲为国平河湟。
才疏志大不自量，西家东家笑我狂。
明堂观礼杂咏十三首 尚书省观涖誓
王同祖（宋代）

中辛㫝吉建斋坛，宰相前期誓百官。尊祖敬宗天子孝，仪文莫作等闲看。
绍兴以后蜡祭四十二首 初献升降用《肃安》。
郊庙朝会歌辞（宋代）

礼仪告具，心俨容庄。工歌屡奏，声和义章。崇坛陟降，济济跄跄。

灵光共仰，嘉荐芬芳。
九日钓鱼台观试马怀任公
吴保初（清代）

簪萸时节一登台，迤逦黄花夹路开。木落萧条秋意老，风回豗激市声哀。

千金难觅骅骝种，一榻谁悬梁栋材。盛世上书犹痛哭，少年人惜洛阳才。
李正之丈提刑挽词 其二
韩淲（宋代）

耆旧今零落，风流近所无。歌诗到元白，字画逼欧虞。

为约言犹在，收书德不孤。阶庭知有子，庆泽自相符。
满江红·家住苕西
葛郯（宋代）

家住苕西，小池映、青山一曲。翠深里、猿呼鹤应，短墙低屋。麦影深深翻翠浪，泉声нн敲寒玉。怪夜来、有蚁出糟床，篘新绿。和月种，南阳菊。饶云买，淇园竹。任蛮争触战，世间荣辱。两目未消凭远恨，一筇费尽登山足。便棹舟、炊火荻花中，鲈鱼熟。
王才谅归自临安备道群从内集之乐感而有作
晁公溯（宋代）

岂料高阳里，于今复旧游。
风尘两地隔，江海一身留。
梦断乌衣夜，魂伤白帝秋。
临平江上柳，早晚系归舟。
登浮光四望亭
王柟（宋代）

长年忍泪说中原，望彻中原隔戍垣。
谁遣江淮限南北，从来宇宙一乾坤。
功名纸上徒虚语，岁月谁边恐断魂。
老矣叫阍无处所，倚空长剑与谁论。
王嫱
金和（清代）

红颜竟许到沙场，休抱琵琶意更伤。不是出宫时一拜，今生何处见君王。
寄王光禄应瑞
欧大任（明代）

北征何日赋骊驹，底事南山恋旧庐。乐署俸钱聊自适，步兵监旧更何如。

心驰远道空成梦，交绝当途未有书。君去平津东阁上，莫云词客滞公车。
晚至青溪县
严烺（清代）

林木萧萧风正催，斗城晚景亦佳哉。鸟衔落日归山去，马踏飞云过水来。

地回渐虞黔道险，天清遥识瘴烟开。五溪行到源头处，万里关河首重回。
江涨见移居者
戴复古（宋代）

夏潦连秋涨，人家水半门。
都抛破茅屋，移住小山村。
聒聒笼鸡犬，累累带子孙。
安居华屋者，应觉此身尊。
十二月二十九夜大雪三首
杨公远（宋代）

岁已云除四日春，正嗟无雪慰农心。
重衾夜觉十分冷，平地朝看一尺深。
剡曲舟虽无月载，灞桥景更有谁吟。
今宵拚饮椒花酒，醉后烹茶自赏音。
至鄂期年以饟事不给於诗己亥夏五廿有八日始
岳珂（宋代）

萧萧衰发倚西风，两岸青山尽识侬。
东去西来缘底事，只应添得一龙钟。
夏日怀寄西川峡路淮南薛臧王三运使
魏野（宋代）

运使幽人酷暑时，江边林下两何为。
信旗君逐舟车动，懒架吾何枕簟移。
绣袂几经梅雨洒，葛衣一任竹风吹。
蜀山淮甸棠郊外，早晚相逢豁所思。
九日饮延平萧氏庄
郑善夫（明代）

省郎园林秋色深，今日何日此登临。回溪鱼雁各自适，细路藤竹纷交侵。

可怜风草四方动，不废瓶罂终日斟。满插茱萸应佳节，时危岁华容易阴。
元夜斋居
薛季宣（宋代）

汉家传旧事，太一祀中庭。宫架崇乔岳，银釭耀列星。

九阶尘扰扰，万室火荧荧。兀坐闻迂叟，无人尚典刑。
张上舍送望水偶成小诗
杜范（宋代）

我家东南隅，去海不踰咫。乘潮厌鲜美，望水快珍脆。

朅来双溪上，河鱼仅青鲤。泥滓渍肤肉，强食辄三哕。

此物从何来，对之惊且喜。虽然馁败质，尚馀江海味。

令人忆故乡，沽酒为一醉。
殢人娇
苏轼（宋代）

别驾来时，灯火荧煌无数。向青琐、隙中偷覰。元来便是，共采鸾仙侣。方见了，管须低声说与。百子流苏，千枝宝炬。人间有、洞房烟雾。春来何事，故抛人别处。坐望断，楼中远山归路。
何塘精舍
刘弇（宋代）

松闲竹淡清午阴，金地少尘门更深。忽从褷缡出重阁，飞梯十尺下瞰临。

有客触热来自东，汗愧鵩暑悭天风。赪龙扬鬐日辔缓，碧椀先愁井丝短。
训蒙绝句 予欲无言
朱熹（宋代）

妙道皆形日用间，即斯可见不须言。试将天象明人事，希圣功夫万古存。
题化龙山
朱真人（宋代）

郭外郊西柳色芽，东流注目浩无涯。
江明白白红红树，春在三三两两家。
几度来临逢社燕，一樽相对到昏鸦。
此邦物色吟成画，高谢山中景致嘉。
漳河秋涨候渡因忆李通政仲西
谢榛（明代）

万折漳河过邺城，洪涛动地几时平。沙边鹳鹤仍求饱，霜后鱼龙始见清。

遥忆君家临古渡，更堪旅思听寒声。杖藜自惜徘徊影，不逐东流寄此情。
行路难
张羽（明代）

君不见富家翁，旧时贫贱不得志，平生亲戚皆相弃。

一朝金多贱还贵，百事胜人人莫比。子孙成列客满堂，美人四座回鸣榼。

跃马扬鞭游洛阳，片言出口生辉光。由来本自一人事，人心爱恶不相当。

季子西游穷困归，妻织自若嫂不炊。行路难，良可悲。

不贫贱，那得知。
述古 其二
黎遂球（明代）

梦蝶枕髑髅，观鱼有至乐。涂龟曳其尾，犠牲任燔烙。

彭殇既可齐，鹏鴳应同适。把酒上濠梁，不见庄生迹。

人生百年间，与运为顺逆。存神蛰龙蛇，良玉瑑圭璧。

往来莫或知，出处无损益。曰予事驱驰，岩栖渺何择。

揆彼逍遥游，谁为腐鼠嚇。
御制春游长句
韩偓（唐代）

天意分明道已光，春游嘉景胜仙乡。玉炉烟直风初静，

银汉云仙日正长。柳带似眉全展绿，杏苞如脸半开香。

黄莺历历啼红树，紫燕关关语画梁。低槛晚晴笼翡翠，

小池波暖浴鸳鸯。马嘶广陌贪新草，人醉花堤怕夕阳。

比屋管弦呈妙曲，连营罗绮斗时妆。全吴霸越千年后，

独此升平显万方。
赠姑孰杨太守
屈大均（明代）

月出江天似白云，风流不见谢将军。狂歌自有仙人在，高调惟应太守闻。

城外潮声牛渚合，阁边山色翠螺分。并刀莫剪玄晖练，此日金波属使君。
汉双鱼铜洗铭
佚名（两汉）

富贵昌，宜侯王，大吉羊。
题傅侍郎寒碧十五韵·晚香
陈宓（宋代）

春风斗妍丽，众卉芳可掬。
丁时良亦好，暮景苦不足。
独擅晚秋香，金英照寒渌。
丑奴儿慢 乙丑春三月，赴行在所，寓小石斋中，海裳盛开。
陈曾寿（清代）

幽斋客思，长傍愁阴黯黯。乍迎得、芳姿多丽，睡足妆严。

烛底分明，羞侬丝鬓镜中添。争如不见，几回独语，空赋香奁。

尽护幔纱，迷濛雾重，料峭风尖。算犹胜、梨花孤馆，卧雨厌厌。

堆枕红云，更无春梦到江南。几时嫣笑，日长风定，尽捲湘帘。
行路难
梅尧臣（宋代）

途路无不通，行贫足如缚。
轻裘谁家子，百金负六博。
蜀道不为难，太行不为恶。
平地乏一钱，寸步邻沟壑。
送陈择之
张栻（宋代）

君能千里来，乃作触热去。
凉秋幸非遥，归计无已遽。
向来文字间，讲论有平素。
及兹共王事，益得君佳处。
几微独深窥，圭角本不露。
岂期寂寞滨，获此友朋助。
吾邦虽云僻，山水足奇趣。
更期休沐晨，相与穷杖屦。
匆匆何少悰，咄咄出别语。
君怀负丞恩，行矣当及戍。
我亦念归欤，霜天收栗芋。
后会未可期，往事屡回顾。
赠言复何有，独以此道故。
寥寥千载前，达者同一路。
所趋固绝尘，所履无虚步。
临深觉居高，仰止有余慕。
要须学沧溟，汇此百川注。
他年傥相忆，访我城南圃。
无使岁月深，永思编简蠹。
清明日赐百僚新火
韩浚（唐代）

改火清明后，优恩赐近臣。漏残丹禁晚，燧发白榆新。

瑞彩来双阙，神光焕四邻。气回侯第暖，烟散帝城春。

利用调羹鼎，馀辉烛缙绅。皇明如照隐，愿及聚萤人。
蟠龙丈人歌和云汀制府
张井（清代）

我闻拓格之松日月所出入，直与元气通呼吸。亘古独立大荒中，世人何曾见针粒。

又闻负郯岩前松，龙鳞半空夭矫如有神。云幢星盖俨侍从，仙灵荒忽难具陈。

何如东海大松近郊甸，撑空卧波人共见。劫灰兵燹几推排，此松龙颜终不变。

我未见此松，诵诗复披图。倏觉寒风谡谡生座隅，奇姿谲熊不可以思议，纵有妙手难描摹。

松身拳曲才五尺，平分两干各奇绝。一干横走学长虹，势欲东窥尾闾泄。

舒肱探爪似与骊龙争，瘦骨枯缠万年铁。忽然夸多斗靡怒发千万枝，盘郁玲珑互纠结。

其一下趋欻上拟，亦分两株逞恢诡。斗屈右臂如弯弓，如柳三眠更三起。

又如常山之蛇击其中，首尾回环相角犄。一松幻就百龙身，游戏神通乃至此。

吁嗟乎，此松之奇天下无。大如山河分两戒，细者须鬣璎珞珠。

蜿蜒诘曲无相不具足，怖伏鲸犼奔天吴。赠之蟠龙名，奉以丈人号，风过掀髯应一笑。

借问丈人年，依稀记在商周前。应是当年大禹治水驱龙走，一龙偃蹇不肯受。

作使风雨直到海东头，蜕形化作支离叟。宇内艳说黄山松，最奇一株称卧龙。

田盘山中多偃盖，每邀龙辇夸遭逢。此皆苍古世无比，莫与丈人论甲子。

洞庭龙威尚恐肩随，穆隥秦封云礽耳。噫吁嘻，古称寿考多不材，似尔变化何雄哉。

苍生霖雨有人在，偶贪高卧非衰隤。君不见海滨昨夜风雷厉，丈人又作拿云势。
缘识
宋太宗（宋代）

乾刚展转运阴阳，一味清虚道不忙。
玄妙永通天地久，未言大海变田桑。
念奴娇 寿致政邑宰六十三子任尉孙领荐
翁定（宋代）

昔时彭祖，闻道有、八百穹崇遐寿。屈指我公今几许，历岁才方七九。七百修龄，更三十七，犹是公之有。此逢诞节，盍须来献尊酒。
好是子舍孙枝，居官领荐，迭复青毡旧。陶令解龟何太早，去作幔亭仙友。只恐九重，思贤梦觉，未屈调羹手。周公居左，鲁公还是居右。
金鸡叫 宁海军结金莲社
王哲（金朝）

社结金莲都不晓。金盘献、七珠明了。金陵河里知多少。要现金光，须得金匙搅。牵过般密妙。此句疑有脱误金风内，好香笼罩。金枝玉叶同成俏。唤出金翁，便做金鸡叫。
最高楼·咏梅
陈亮（宋代）

春乍透，香早暗偷传。深院落，斗清妍。紫檀枝似流苏带，黄金须胜辟寒钿。更朝朝，琼树好，笑当年。
花不向沉香亭上看。树不着唐昌宫里玩。衣带水，隔风烟。铅华不御凌波处，蛾眉淡扫至尊前。管如今，浑似了，更堪怜。
深恩四首 其三
孙原湘（清代）

玉壶春色比花妍，纤手亲斟与谪仙。情到十分如酒满，缘徵百岁似杯圆。

为卿拚死何辞醉，知我沉酣屡劝眠。馀沥互搀莲子盏，分明合卺绣床前。
偶作
释行海（宋代）

翩翩白鹤竟难寻，每对春山忆道林。
百岁岂能长称意，五湖难道尽知心。
大槐国里乾坤小，杜宇乡中草木深。
今古穷能皆是梦，林泉风月自闲吟。
和方丞咏梅
陈宓（宋代）

从来天道尚栽培，妙手仍能顷刻开。
万壑千崖收腊去，三花两蕊唤春回。
松筠早结同心友，桃李真堪后乘陪。
调鼎工夫在朝夕，如何方向此中栽。
江南四忠节国之纪也歌以哀之
唐泾（宋代）

咄咄薰风梦已灵，手提孤注竟逃盟。
南冠入海五百客，北旆归逃七十城。
自信丹心终徇国，只惭白面不知兵。
二爻无遯公知否，底事吴门变姓名。
法妙观
虞俦（宋代）

钟山畴昔愧移文，俗驾宁容更浃辰。忽有片云池上起，元来却是雨留人。
题娄亿墓
陈舜俞（宋代）

彼何人之门兮，雁行马车。
老夫怀金兮，童子纡朱。
其取万钟兮，怀差毫铢。
庖有粱肉兮，腹无图书。
天之生此兮，何罪何辜。
句读其话言兮，节文其步趋。
抱笔而宵吟兮，铺楮而昼涂。
天子招其以仕兮，乡人勉呼。
众肩相煦摩兮，疾驾争驰驱。
有司五上吾名兮，礼部曾怀一知。
退将羸其角兮，进且跋其胡。
行年几六十兮，仅免为白徒。
一秩怀能胜兮，朝强而暮殂。
考妣其谓我何兮，遑悼妻与孥。
高者我难诹兮，厚者行难语。
诸百恨寂默兮，秋草之墟。
江行写望
贺铸（宋代）

斜照侵疏箔，微凉逗小窗。
青蒲故依渚，白鸟屡横江。
遣兴诗三百，煎愁橹一双。
前舟定未远，叠鼓听逢逢。
送文黼叔主簿之官松溪
杨万里（宋代）

乃翁只解日争晖，不解尘中脱叔兮。
杨簿故应过习簿，建溪好叔说松溪。
此行诗句何须觅，满路春光总是题。
飞上金鸾稳安脚，竹林分付一莺啼。
晚梅
高安斋（宋代）

买得街头最晚梅，潇潇风雨对吟杯。
莫嫌吟蕊能稀少，不学春光烂熳开。
早行
孙应时（宋代）

畏暑装行早，江村鸡未鸣。
林庐相远近，河汉正纵横，
思眇关山迥，心依斗极明。
小桥聊驻马，流水有佳声。
方广版屋
朱熹（宋代）

秀木千章倒，层甍万瓦差。悄无人似玉，空咏小戎诗。
摸鱼儿（紫云山房拟赋莼）
唐珏（宋代）

渐沧浪、冻痕消尽。琼丝初漾明镜。鲛人夜翦龙髯滑，织就水晶帘冷。凫叶净。最好似、嫩荷半卷浮晴影。玉流翠凝。早枯豉融香，红盐和雪，醉齿嚼清莹。
功名梦，曾被秋风唤醒。故人应动高兴。悠然世味浑如水，千里旧怀谁省。空对影。奈回首、姑苏台畔愁波暝。烟寒夜静。但只有芳洲，苹花共老，何日泛归艇。
殢人娇
柳永（宋代）

当日相逢，便有怜才深意。歌筵罢、偶同鸳被。别来光景
，看看经岁。昨夜里、方
把旧欢重继。
晓月将沉，征骖已备。愁肠乱、又还分袂。良辰好景，恨
浮名牵系。无分得、与你
恣情浓睡。
观淮阴龚翠岩所修古棋经
吴莱（元代）

淮阴老人古棋经，广陵大幕青油厅。一江对垒静昼日，三楚结阵铿流星。

东南宾客少驰檄，白黑纹楸即强敌。坐稳萦回建旌旆，手谈劈䃗藏矛戟。

世间风雨长百变，身佩安危知几战。昆河割破半藩篱，涨海扫空全局面。

乐矣军中有此娱，攻城掠野类兵书。宫殿寝园终草莽，冕旒章服到鲛鱼。

君不见骊山妇姑三十六，破屋数间昏不烛。夜来教得王积薪，满眼长安代马尘。
诗三百三首 其二三四
寒山（唐代）

三界人蠢蠢，六道人茫茫。贪财爱淫欲，心恶若豺狼。

地狱如箭爱，极苦若为当。兀兀过朝夕，都不别贤良。

好恶总不识，犹如猪及羊。共语如木石，嫉妒似颠狂。

不自见己过，如猪在圈卧。不知自偿债，却笑牛牵磨。
九日登龟峰用杜工部韵二首 其一
李延大（明代）

用拙未能趋径窦，一时登眺俯江滨。芙蓉露浥侵衣冷，熠耀沙明入槛新。

天与清閒堪逸老，日惟吟弄可同人。已将往事随沤泛，观物应知静俗尘。
偈颂二十三首 其二十二
释云岫（宋代）

世尊双眼明，看天上星。智门双眼明，看天上星。智门双眼瞎，世尊双眼明。

世尊双眼瞎，智门双眼明。互复二千年，彼此心不平。

世尊世尊，今日谁底时节。
江不楼
秦观（宋代）

仙翁看不三百秋，江波日去不不流。
肯因炎尘暝空阔，直与江不同清幽。
苍梧云气眉山雨，玉箫三年无今古。
九天雨露蛰蛟龙，琅玕长凭清虚府。
客中重九
司空图（唐代）

楚老相逢泪满衣，片名薄宦已知非。

他乡不似人间路，应共东流更不归。
阻风
方岳（宋代）

佳处何妨住，江晴倚落晖。
野船穿树过，沙鸟带云飞。
寺有唐碑古，山羞汉鼎非。
长安多过客，留墨满苔矶。
孝梅里
赵昀（宋代）

南风六月吐梅花，奇绝西昌孝子家。一点落英千古月，夜来啼杀后栖鸦。
送徐布政之广东
王称（宋代）

连山隔星纪，雄藩控边陲。内分青琐彦，远牧沧海涯。

春云拥画戟，白日明绣衣。一朝立意气，万里生光辉。

都门别同袍，尊酒秋风时。丈夫贵有为，岂作儿女悲。

停杯赠马策，脱颖囊中锥。何必守章句，终年困蓬藜。
句
吴沆（宋代）

隙风无端吹我烛，满窗明月心更清。
冬日道中作
彭汝砺（宋代）

夜卧衾裯单，不敢嗟体寒。晨餐蔬食微，不敢叹腹饥。

重念饥寒民，亦有甚我身。我心若嗟吁，彼俗当何如。
东山渡次胡汲古韵
林景熙（宋代）

客来持酒洒烟霏，空想高风意欲飞。
老洞藏云安石卧，孤舟载雪子猷归。
一川白鸟自来去，千古青册无是非。
欲上危亭愁远眺，废陵残树隔斜晖。
王可封临终
许浑（唐代）

十世为儒少子孙，一生长负信陵恩。

今朝埋骨寒山下，为报慈亲休倚门。